CELEX: 32021D0326
Language: ro
Date: 2021-02-22 00:00:00
Title: Decizia (UE) 2021/326 a Consiliului din 22 februarie 2021 privind poziția care urmează să fie adoptată, în numele Uniunii, în cadrul Comitetului pentru comerț instituit prin Acordul commercial dintre Uniunea Europeană și statele membre ale acesteia, pe de o parte, și Columbia, Peru și Ecuador, pe de altă parte, în ceea ce privește modificarea apendicelui 1 la anexa XII (Achiziții publice)

24.2.2021   
               
               
                  RO
               
               
                  Jurnalul Oficial al Uniunii Europene
               
               
                  L 64/8
               
            
         DECIZIA (UE) 2021/326 A CONSILIULUI
         din 22 februarie 2021
         privind poziția care urmează să fie adoptată, în numele Uniunii, în cadrul Comitetului pentru comerț instituit prin Acordul commercial dintre Uniunea Europeană și statele membre ale acesteia, pe de o parte, și Columbia, Peru și Ecuador, pe de altă parte, în ceea ce privește modificarea apendicelui 1 la anexa XII (Achiziții publice)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 91, articolul 100 alineatul (2) și articolul 207 alineatul (4) primul paragraf coroborat cu articolul 218 alineatul (9),
         având în vedere Acordul comercial dintre Uniunea Europeană și statele membre ale acesteia, pe de o parte, și Columbia, Peru și Ecuador, pe de altă parte, în special articolul 191,
         având în vedere propunerea Comisiei Europene,
         întrucât:
         
                     (1)
                  
                  
                     Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul comercial”), a fost semnat de Uniune în conformitate cu Decizia 2012/735/UE a Consiliului (1) și a fost aplicat cu titlu provizoriu de la 1 martie 2013 între Uniune și Peru, iar de la 1 august 2013 între Uniune și Columbia. Acordul comercial a fost modificat prin Protocolul de aderare a Ecuadorului (2), care a fost semnat la 11 noiembrie 2016 în conformitate cu Decizia (UE) 2016/2369 a Consiliului (3) și se aplică cu titlu provizoriu de la 1 ianuarie 2017.
                  
               
                     (2)
                  
                  
                     Articolul 191 din acordul comercial prevede procedurile privind modificarea sau rectificarea domeniului de reglementare al procedurilor de achiziții publice al unei părți în conformitate cu titlul VI din acordul comercial.
                  
               
                     (3)
                  
                  
                     În apendicele 1 la anexa XII la acordul comercial se precizează entitățile guvernamentale centrale din Columbia ale căror achiziții intră în domeniul de aplicare a titlului VI din acordul comercial (denumită în continuare „lista entităților contractante”).
                  
               
                     (4)
                  
                  
                     În cadrul reuniunii Subcomitetului pentru achiziții publice, care a avut loc la Bogotá la 17 octombrie 2019, Columbia a informat Uniunea cu privire la intenția sa de a actualiza lista entităților contractante prin adăugarea a șase agenții la nivel executiv înființate după 2011. La momentul încheierii negocierilor pentru acordul comercial în 2010, competențele exercitate în prezent de aceste agenții erau exercitate de entități contractante la nivel ministerial.
                  
               
                     (5)
                  
                  
                     Uniunea și Columbia convin asupra faptului că lista entităților contractante ar trebui actualizată în mod corespunzător.
                  
               
                     (6)
                  
                  
                     Prin urmare, este necesar să se modifice lista entităților contractante. Uniunea și Columbia sunt de acord că o astfel de actualizare nu necesită ajustări compensatorii, deoarece reprezintă o modificare minoră în temeiul articolului 191 alineatul (2) litera (a) din acordul comercial.
                  
               
                     (7)
                  
                  
                     În temeiul articolului 14 alineatul (3) coroborat cu articolul 12 alineatul (4) din acordul comercial, se poate adopta o decizie în cadrul Comitetului pentru comerț instituit prin acordul comercial (denumit în continuare „Comitetul pentru comerț”) de către Uniune și țara andină semnatară vizată în cazul în care aceasta se referă exclusiv la relația bilaterală dintre acestea.
                  
               
                     (8)
                  
                  
                     Este oportun să se stabilească poziția care urmează să fie adoptată în numele Uniunii în cadrul Comitetului pentru comerț, întrucât decizia Comitetului pentru comerț de modificare a listei entităților contractante va fi obligatorie pentru Uniune în temeiul articolului 14 alineatul (2) din acordul comercial,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată, în numele Uniunii, în cadrul Comitetului pentru comerț în ceea ce privește modificarea listei entităților contractante prevăzută în subsecțiunea 1 din secțiunea A a apendicelui 1 la anexa XII la acordul comercial se bazează pe proiectul de decizie corespunzător al Comitetului pentru comerț (4).
         
         
            Articolul 2
            Prezenta decizie intră în vigoare la data adoptării.
         
         
            Adoptată la Bruxelles, 22 februarie 2021.
            
               
                  Pentru Consiliu
               
               
                  Președintele
               
               J. BORRELL FONTELLES
            
         
         
            (1)  Decizia 2012/735/UE a Consiliului din 31 mai 2012 privind semnarea, în numele Uniunii, și aplicarea cu titlu provizoriu a Acordului comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (JO L 354, 21.12.2012, p. 1).
         
            (2)  Protocol de aderare la Acordul comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte, pentru a se ține seama de aderarea Ecuadorului (JO L 356, 24.12.2016, p. 3).
         
            (3)  Decizia (UE) 2016/2369 a Consiliului din 11 noiembrie 2016 privind semnarea, în numele Uniunii, și aplicarea provizorie a Protocolului de aderare la Acordul comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte, pentru a se ține seama de aderarea Ecuadorului (JO L 356, 24.12.2016, p. 1).
         
            (4)  A se vedea documentul ST 5699/21 la adresa http://register.consilium.europa.eu.